钦定古今图书集成/明伦汇编/官常典/第500卷 > 杜汉徽
## 钦定古今图书集成/明伦汇编/官常典/第500卷 > 杜汉徽

按《宋史》本传：“汉徽，京兆长安人。父阿孙，为太原威胜
军使。汉徽有膂力，善骑射。年十七，仕后唐武皇为厅
直队长。天成中，累迁护圣军使。晋天福六年，与慕容
邺等讨安州李金全，生禽指挥使孙厚，以功迁兴顺
指挥使。八年，从征镇州安重荣，改护圣指挥使，赠阿
孙为左赞善大夫。开运二年，以所部戍深州，破契丹”
于乐寿，杀获甚众。汉初，从高行周讨杜重威于邺，屡
为流矢所中，身被重创，犹力战，观者壮之。又率所部
戍镇州，破契丹于灵寿，获车马甚众。周世宗征刘崇、
汉徽有战功，补龙捷左第五军都虞候，移所部屯安
平县，破契丹于县南，获器甲车帐，迁本军左第四军
都虞候。宋初，补本军都校、领茂州刺史，改领潮州。从
平李筠，又从平李重进，录功居多。建隆三年，出为天
长军使，移雄武军使，知屯田事。是冬，被病，即以符印
授通判宋鸾请告归京，家人劝其求医药，汉徽笑曰：
“我在戎行四十年，大小百馀战，不死幸矣，安用药为！”
未几，卒。